
Betegtájékoztató: Információk a felhasználó számára
Sperti Preparation H végbélkúp

cápamájolaj, élesztősejt-kivonat
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza.

-
Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

-
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
-
Feltétlenül tájékoztassa kezelőorvosát, ha tünetei 14 napon belül nem enyhülnek, vagy éppen súlyosbodnak.

A betegtájékoztató tartalma:

1. Milyen típusú gyógyszer a Sperti Preparation H végbélkúp és milyen betegségek esetén alkalmazható?

2. Tudnivalók a Sperti Preparation H végbélkúp alkalmazása előtt

3.
Hogyan kell alkalmazni a Sperti Preparation H végbélkúpot?

4.
Lehetséges mellékhatások

5
Hogyan kell a Sperti Preparation H végbélkúpot tárolni?

6.
A csomagolás tartalma és egyéb információk
1. Milyen típusú gyógyszer a Sperti Preparation H végbélkúp és milyen betegségek esetén alkalmazható?
A Sperti Preparation H végbélkúp hatóanyagként élesztősejt-kivonatot és cápamájolajat tartalmaz.

A Sperti Preparation H végbélkúp az aranyér tüneteinek (pl. fájdalom, irritáció, viszketés, diszkomfort érzés székletürítés során) enyhítésére szolgáló készítmény.

Keresse fel kezelőorvosát, ha tünetei 14 napon belül nem enyhülnek, vagy éppen súlyosbodnak.

2. Tudnivalók a Sperti Preparation H végbélkúp alkalmazása előtt

Ne alkalmazza a Sperti Preparation H végbélkúpot:
-
ha allergiás az élesztősejt-kivonatra, a cápamájolajra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések

A Sperti Preparation H végbélkúp alkalmazása előtt beszéljen kezelőorvosával vagy gyógyszerészével.
Heveny gyulladás, erős fájdalom és/vagy vérzés esetén forduljon orvoshoz, különösen akkor, ha nem biztos benne, hogy a vérzés aranyérből ered.

Használat után tanácsos alaposan kezet mosni.

Gyermekek és serdülők

A Sperti Preparation H végbélkúp 18 év alatti gyermekeknek és serdülőknek nem ajánlott.
Egyéb gyógyszerek és a Sperti Preparation H végbélkúp 
Egyéb gyógyszerekkel való kölcsönhatás nem ismert.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről. 

Terhesség és szoptatás

Nem áll rendelkezésre adat a Sperti Preparation H végbélkúp terhes nőknél, illetve szoptató anyáknál való alkalmazásával kapcsolatban.
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
A készítmény hatásai a gépjárművezetéshez és a gépek kezeléséhez szükséges képességekre

A Sperti Preparation H végbélkúp gépjárművezetéshez és a gépek kezeléséhez szükséges képességekre gyakorolt hatását nem vizsgálták.
3. Hogyan kell alkalmazni a Sperti Preparation H végbélkúpot?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét. 

Alkalmazása felnőtteknél

Reggel és este, valamint minden székletürítés után helyezzen fel egy végbélkúpot a végbélbe a legömbölyített végével előrefelé. Alkalmazása előtt alaposan meg kell tisztítani a végbélnyílás környékét.
Használati útmutató:

	1. A perforáció mentén a “V”-vágatnál szakítson le egy végbélkúpot a szalagról.

2. Óvatosan húzza szét a csomagolást, hogy a végbélkúp szabaddá váljon.

3. Vegye ki a végbélkúpot a csomagolásból és helyezze fel a végbélbe legömbölyített végével előrefelé. Ezt a legjobban előrehajolva tudja elvégezni.

Naponta legfeljebb 5 db végbélkúp alkalmazása javasolt. A Sperti Preparation H végbélkenőcs és a Sperti Preparation H végbélkúp együttes alkalmazása esetén naponta legfeljebb 3-szor alkalmazza.

A készítmény rövid távú használatra javasolt, egyszeri alkalmazás során maximum 3 hétig alkalmazható.
Ha tünetei 14 napon belül nem enyhülnek, vagy súlyosbodnak, keresse fel orvosát.

A javasolt adagolást nem szabad túllépni. 

Alkalmazása gyermekeknél és serdülőknél
Gyermekeknek és serdülőknek a készítmény alkalmazása nem ajánlott.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 
Jelenleg nem ismeretes semmilyen, a Sperti Preparation H végbélkúp alkalmazásával kapcsolatba hozható mellékhatás. 
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5. Hogyan kell a Sperti Preparation H végbélkúpot tárolni?

Legfeljebb 25 °C-on tárolandó.

A gyógyszer gyermekektől elzárva tartandó.

A dobozon feltüntetett lejárati idő (Felhasználható:) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6. A csomagolás tartalma és egyéb információk

Mit tartalmaz a Sperti Preparation H végbélkúp?
-
A készítmény hatóanyagai: 

Egy végbélkúp tartalma:

Élesztősejt-kivonat (Saccharomyces cerevisiae extr. ethanolic)
23 mg

Cápamájolaj (Squalene exogene oleum)
69 mg

(ami cápamájolajat és tisztított halolajat 1:1 arányban, valamint 25000-30000 NE/g A-vitamint tartalmaz) 

· Egyéb összetevők: szilárd zsír, kakaóvaj, mikrokristályos viasz, polietilén-glikol 600 dilaurát, glicerin.

Milyen a Sperti Preparation H végbélkúp külleme és mit tartalmaz a csomagolás?
Halványsárga színű, homogén, bomba formájú, egyik végén félgömb ívű végbélkúp. 
12 db végbélkúp PVC/LDPE szalagfóliában, dobozban.

A forgalomba hozatali engedély jogosultja

A betegtájékoztató legutóbbi felülvizsgálatának dátuma: 2023. november.
AZ ARANYÉR MEGELŐZÉSE

Az aranyérrel kapcsolatos kellemetlenségek elkerülhetőek a következő egyszerű megelőző szabályok betartásával:

1. Rendszeres székletürítés – Ügyeljen arra, hogy a székletürítés rendszeres legyen (naponta) és lehetőleg reggel, azonos időben történjen. Hashajtó szedését kerülje.

2. 
Megfelelő étrend – Étrendje legyen gazdag rostokban, és igyon sok vizet. Fogyasszon rendszeresen korpát, teljes kiőrlésű kenyeret, gyümölcsöt és friss zöldségeket. Kerülje a fűszeres ételeket, az alkoholt, a kávét és a fekete teát.

3. 
Rendszeres testmozgás – A székrekedés megelőzése érdekében végezzen rendszeres testmozgást. 
4. 
Higiénia – Az alapos tisztálkodás minden székletürítés után szükséges. Tartsa az érintett területet a lehető legszárazabban, mert ez gyorsítja a gyógyulást. Hordjon pamut alsóneműt.

